Heildarafli íslenskra skipa í nóvembermánuði , metinn á föstu verði , var 13,2% minni en í nóvember 2008 . Það sem af er árinu hefur fiskafli hins vegar aukist um 3,9% miðað við sama tímabil í fyrra . Samkvæmt tölum Hagstofunnar var aflinn í nýliðnum nóvember 85.690 tonn samanborið við 117.837 tonn í sama mánuði í fyrra . Botnfiskafli dróst saman um 3.600 tonn . Þar af nam þorskaflinn rúmum 16.200 tonnum , sem er um 1.000 tonnum meira en árið áður . Ýsan var hinsvegar rýrari , var nú 5.300 tonn eða 2.900 tonnum minni en í nóvember 2008 . Ufsaaflinn stóð nokkurn veginn í stað á milli ára . Afli úr uppsjávartegundum nam tæpum 45.500 tonnum sem er 29.000 tonnum minna en í nóvember 2008 . Skýrist sú breyting nær alfarið af minni síldarafla .